b"\n_START_ARTICLE_\nLl\xc3\xa0grima\n_START_PARAGRAPH_\nLes ll\xc3\xa0grimes s\xc3\xb3n un l\xc3\xadquid produ\xc3\xaft pel proc\xc3\xa9s corporal de la lacrimaci\xc3\xb3 (o simplement de plorar) per a netejar i lubricar l'ull. _NEWLINE_Intervenen fonamentalment en l'\xc3\xb2ptica ocular i en el funcionament normal del globus ocular i de les seves estructures. La ll\xc3\xa0grima s'adossa com una capa l\xc3\xadquida a l'ull. Qualsevol alteraci\xc3\xb3 de la ll\xc3\xa0grima influeix en l'agudesa visual. La funci\xc3\xb3 metab\xc3\xb2lica \xc3\xa9s la de portar oxigen a trav\xc3\xa9s de la capa h\xc3\xaddrica (en portar lentilles l'oxigen pot arribar malament). La funci\xc3\xb3 bacteriost\xc3\xa0tica va a c\xc3\xa0rrec del lisozim i la gammaglobulina que porta la ll\xc3\xa0grima les quals desfan la paret dels bacteris. _NEWLINE_Com a funcions secund\xc3\xa0ries hi ha l'absorci\xc3\xb3 de raigs ultraviolats de la llum solar, la humectaci\xc3\xb3 del nas, arrossegar petits detritus i cossos estranys en moure les parpelles._NEWLINE_Les emocions fortes com la pena o l'extrema felicitat poden portar a plorar. El proc\xc3\xa9s de badallar tamb\xc3\xa9 pot portar a lacrimar. malgrat que molts animals terrestres mam\xc3\xadfers tenen un sistema lacrimal que funciona per a netejar i mantenir humits els ulls o en resposta a altres est\xc3\xadmuls, generalment s'accepta que els humans s\xc3\xb3n els \xc3\xbanics animals que emeten ll\xc3\xa0grimes a causa de les emocions. Estudis recents suggereixen que els elefants, els goril\xc2\xb7les i fins i tot els camells tamb\xc3\xa9 ploren.\n_START_SECTION_\nTrajecte de la ll\xc3\xa0grima\n_START_PARAGRAPH_\nEl trajecte de la ll\xc3\xa0grima es divideix en dues parts: secreci\xc3\xb3 i drenatge._NEWLINE_La secreci\xc3\xb3 de la gl\xc3\xa0ndula lacrimal es fa mitjan\xc3\xa7ant dues porcions que hi estan comunicades: la part superior (o porci\xc3\xb3 orbit\xc3\xa0ria) i la part inferior (o porci\xc3\xb3 palpebral, \xc3\xa9s a dir de la parpella). _NEWLINE_La ll\xc3\xa0grima passa a trav\xc3\xa9s d'uns conductes o canal\xc3\xadculs que drenen al fons del sac superior, altrament dit f\xc3\xb2rnix de la conjuntiva._NEWLINE_Una vegada a c\xc3\xb2rnia, la ll\xc3\xa0grima s'est\xc3\xa9n per la cara interna de la parpella, aportant-li oxigen i nutrients._NEWLINE_En el sistema de drenatge, la ll\xc3\xa0grima entra a trav\xc3\xa9s de dos punts o orificis lacrimals superiors i inferiors, per on passa la ll\xc3\xa0grima als conductes lacrimals que s'uneixen en la car\xc3\xb9ncula. Despr\xc3\xa9s d'aix\xc3\xb2. la ll\xc3\xa0grima passa a una cavitat anomenada sac lacrimal, i d'aquesta passa al conducte l\xc3\xa0crimo-nasal que drenara al meat inferior de la fosa nasal al nas. Aquest \xc3\xa9s el motiu que explica per qu\xc3\xa8 en plorar ens moquem les nostres pr\xc3\xb2pies ll\xc3\xa0grimes."